יעקב צביה

יעקב (ז'ק) צביה (7 במאי 1922 – 24 ביוני 2020) היה איש מערכת הביטחון הישראלית, לוחם בפלמ"ח, קצין מודיעין בכיר בצה"ל וראש יחידה במוסד.

ביוגרפיה
צביה נולד בבורסה שבטורקיה, בנם של ג'ויה (מרגלית) ושמואל סביליה. הוא עלה עם הוריו ושתי אחיותיו ב-1927 לארץ ישראל בה התגוררו בירושלים. היה פעיל בארגון ההגנה וב-1942 התגייס לפלמ"ח ושירת בפלוגה ו'. ב-1943 יצא לקורס מ"כים ובסיומו הוצב במחלקה הערבית. ב-1944 יצא לקורס מפקדי מחלקות בג'וערה ולאחר מכן מילא תפקידי מודיעין. הוא השתתף בפעילות העפלה מארצות המזרח, בליל הרכבות, בפיצוץ גשר אלנבי. ביולי 1946 נשלח למצרים כממונה על פעילות ארגון ההגנה במקום. במלחמת העצמאות מונה למפקד פלוגת מפקדה בגדוד השישי של חטיבת הראל. בגדוד היה אחראי על ארגון השיירות לירושלים ("הפורמנים").

לאחר הקמת צה"ל נשלח לקורס מפקדי גדודים ושובץ באגף המודיעין. ב-1951 מונה למפקד יחידת מודיעין 10 (יחידה 504). בתחילת 1952 יצא לקורס גבוה למודיעין ותפקידים מיוחדים. ב-1953 מונה לקצין המודיעין של פיקוד המרכז. בשנים 1954 עד 1956 פיקד על יחידת המיעוטים. בסיום תפקידו הושאל למוסד וב-1962 השתחרר משירות הקבע והמשיך לשרת בתפקידים חשאיים במוסד. במבצע מלט פיקד על כוח החילוץ להעלאת כ-750 מיהודי סוריה. בתפקידו האחרון במוסד פיקד על יחידה.

היה נשוי לרחל ואב לשלוש בנות.
נפטר ביוני 2020 ונקבר בבית העלמין בקריית שאול.

קישורים חיצוניים
ביוגרפיה באתר הפלמ"ח

אנשי המוסד
לוחמי הפלמ"ח
קציני מודיעין של פיקוד המרכז
אנשי המחלקה הערבית של הפלמ"ח
מפקדי עוצבת המודיעין האנושי
סגני-אלופים בצה"ל
ישראלים ילידי טורקיה
אנשי העלייה הרביעית
לוחמי ההגנה
אישים הקבורים בבית הקברות קריית שאול
ישראלים שנולדו ב-1922
ישראלים שנפטרו ב-2020